Morten Østergaard

Morten Østergaard Kristensen (født 17. juni 1976 i Aarhus) er en dansk sosialliberal politiker (RV). Han har vært Danmarks økonomi- og innenriksminister og Radikale Venstres politiske leder fra 2014 til 2020.

Liv og virke

Bakgrunn
Morten Østergaard Kristensen er sønn av overlege i kardiologi og dr.med. Bent Østergaard Kristensen og lektor Ingrid Bayer Kristensen, og vokste opp i Risskov i Aarhus. Etter folkeskolen og gymnaset i Risskov studerte han statsvitenskap ved Aarhus Universitet.

Karriere
Han var markedssjef i Dafolo AS, som utarbeidet blanketter for kommunesektoren, i Aarhus 2001–2005.

Politikken
Etter en årrekke som tillitsvalgt i elevråd og som kandidat til formannsposten i Danske Gymnasieelevers Sammenslutning ble han pressesjef for de radikale folketingskandidatene i Aarhus i 1998. Østergaard ble første gang nominert til Folketinget fra Aarhus amtskrets i 1999, og møtte som periodevis som varamedlem av Folketinget 2001–2005. Han var nestformann i Radikale Venstres partiorganisasjon 2002–2005 og medlem av Aarhus bystyre. Videre var han fast medlem av Folketinget for Aarhus amtskrets 2005–2007. Etter strukturreformen i 2007 har han vært innvalgt fra Østjyllands storkrets. I 2007 ble han nestformann i Radikale Venstres folketingsgruppe, etter å vunnet over Morten Helveg Petersen i voteringen.

Minister: Ved Helle Thorning-Schmidts regjeringsdannelse i 2011 ble Østergaard minister for forskning, innovasjon og høyere utdannelse. I 2014 gikk Socialistisk Folkeparti ut av regjeringen, og i den påfølgende ministerrokaden ble Østergaard ny skatteminister. 

I august samme år ble den radikale partilederen Margrethe Vestager annonsert som ny dansk EU-kommissær. Folketingsgruppen valgte enstemmig Østergaard som ny politisk leder. I september 2014 tiltrådte Østergaard som økonomi- og innenriksminister og satt til 28. juni 2015.

7. oktober 2020 trakk Østergaard seg fra rollen som politisk leder av Radikale Venstre, etter en sak om seksuell krenkelse av en partifelle i 2010. Sofie Carsten Nielsen overtok samtidig som ny partileder.

Morten Østergaard er gift med Line Legarth Stigel, som han har barn med, og er bosatt i København.

Referanser

Eksterne lenker 
 
 
 

Danske skatteministre
Danske forskningsministre
Danske innenriksministre
Radikale Venstre-ministre
Folketingsmedlemmer fra Radikale Venstre
Danske partiledere
Danske statsvitere
Personer fra Aarhus